R O K O V A C Í    P O R I A D O K
(N á v r h)

Koordinačnej rady
pre Národný program zvyšovania produktivity a konkurencieschopnosti slovenskej ekonomiky

Článok 1

Úvodné ustanovenie

1.	Rokovací poriadok Koordinačnej rady pre Národný program zvyšovania produktivity a konkurencieschopnosti slovenskej ekonomiky (ďalej len „Koordinačná rada“) upravuje procedúry rokovania a rozhodovania Koordinačnej rady.

2.	Koordinačná rada rokuje o všetkých dôležitých veciach týkajúcich sa realizácie Národného programu zvyšovania produktivity a konkurencieschopnosti slovenskej ekonomiky na základe programu, ktorý Koordinačná rada schvaľuje pred začiatkom svojho rokovania. 

Článok 2

Organizačné usporiadanie a zasadnutia Koordinačnej rady

1.	Rokovanie Koordinačnej rady zvoláva a vedie predseda; v jeho neprítomnosti podpredseda Koordinačnej rady. 

2.	Návrh na zvolanie zasadnutia Koordinačnej rady môže dať tiež Rada združenia, ako výkonný orgán Slovenského centra produktivity (ďalej len „SLCP“), ktorá zabezpečuje programové ciele a riadi činnosť združenia.

3.	Podpredseda Koordinačnej rady sa volí z  členov  Koordinačnej rady.

4.	Zasadnutia Koordinačnej rady sa uskutočňujú podľa potreby, minimálne raz štvrťročne a sú spravidla neverejné. 

Článok 3

Príprava zasadnutia Koordinačnej rady

1.	Zasadnutie Koordinačnej rady pripravuje tajomník Koordinačnej rady.

2.	Písomná pozvánka s návrhom programu schôdze a písomným materiálom, ktorý má byť predmetom zasadnutia, sa doručí každému členovi  Koordinačnej rady. Ak na zasadnutie budú prizvaní aj zástupcovia z iných inštitúcií, ako sú členovia Koordinačnej rady, písomný materiál na zasadnutie Koordinačnej rady sa im doručí spolu s pozvánkou. 

3.	Písomná pozvánka sa doručí účastníkom zasadnutia najmenej 5 dní pred zasadnutím Koordinačnej rady, pokiaľ sa na predchádzajúcom zasadnutí nedohodne inak. 

4.	Ak sa člen Koordinačnej rady nemôže zúčastniť na zasadnutí Koordinačnej rady, je povinný svoju neúčasť oznámiť vopred predsedovi, prípadne tajomníkovi Koordinačnej rady najneskôr 2 dni pred termínom zasadnutia.

5.	Ak svoju neúčasť na zasadnutí Koordinačnej rady oznámi väčšina členov, predseda určí náhradný termín zasadnutia, ktorý sa oznámi členom Koordinačnej rady, prípadne ostatným prizvaným osobám písomne, telefonicky, faxom alebo elektronickou poštou.

6.	Program zasadnutia zostavuje predseda alebo ním poverený podpredseda alebo tajomník Koordinačnej rady na základe podnetu členov Koordinačnej rady a návrhov Rady združenia SLCP. 

7.	Materiál predkladaný na rokovanie Koordinačnej rady obsahuje najmä:
a)	názov materiálu
b)	označenie spracovateľa materiálu
c)	dátum predloženia materiálu
d)	dôvod predloženia materiálu
e)	písomný materiál s predkladacou správou

Článok 4

Tajomník Koordinačnej rady

1.	Tajomníka Koordinačnej rady nominuje  SLCP.

2.	Tajomník Koordinačnej rady pripravuje jej zasadnutie podľa článku 3. Z každého zasadnutia vyhotovuje zápisnicu s prílohami z rokovania Koordinačnej rady, ktorú dostane každý člen Koordinačnej rady a prizvaní účastníci zasadnutia do 10 dní. 

3.	Tajomník Koordinačnej rady zabezpečuje plnenie ďalších organizačných a administratívnych úloh súvisiacich s činnosťou Koordinačnej rady a s realizáciou  projektov z Národného programu zvyšovania produktivity a konkurencieschopnosti slovenskej ekonomiky.

Článok 5

Priebeh rokovania Koordinačnej rady

1.	Materiál zaradený do programu rokovania Koordinačnej rady uvádza predkladateľ.

2.	K jednotlivým bodom  rokovania sa môžu členovia Koordinačnej rady vyjadrovať a podávať podnety a návrhy kedykoľvek v priebehu rokovania Koordinačnej rady.  Predseda  združenia SLCP a osoby prizvané na rokovanie Koordinačnej rady sú povinné vyjadriť sa alebo podať vysvetlenie, ak na to boli vyzvaní predsedajúcim rokovania Koordinačnej rady alebo s jeho súhlasom, ak o to požiadajú.

3.	Predkladateľ má právo vyjadriť sa k stanoviskám členov Koordinačnej rady prednesených na  rokovaní Koordinačnej rady.

Článok 6

Prijímanie záverov

1.	Závery rokovania sformuluje predsedajúci. Prihliada pritom na stanoviská prednesené počas rokovania.

2.	Ak sa v priebehu rokovania k prerokovávanému bodu vyskytnú závažné pripomienky, môže Koordinačná rada na návrh niektorého z členov poveriť expertnú skupinu na vypracovanie návrhu na rozhodnutie k tomuto bodu. V takomto prípade sa predkladaný materiál prerokuje na nasledujúcej schôdzi, ak sa Koordinačná rada nedohodne inak.

3.	Závery rokovania sa prijímajú hlasovaním, pričom každý z členov Koordinačnej rady má jeden hlas. V prípade rovnosti hlasov rozhoduje hlas predsedajúceho.

4.	Komisia rozhoduje uznesením prijatým nadpolovičnou väčšinou prítomných členov Koordinačnej rady. 

Článok 12

Záverečné ustanovenie

1.	Úlohy súvisiace s odbornou prípravou podkladov na rokovanie, organizačným, administratívnym a finančným zabezpečením  činnosti Koordinačnej rady plní Slovenské centrum produktivity.

2.	Tento rokovací poriadok Koordinačnej rady pre Národný program zvyšovania produktivity a konkurencieschopnosti slovenskej ekonomiky nadobúda účinnosť dňom  schválenia v Koordinačnej rade.